அதேபோல, கடலூர் மாவட்டத்தில் இலவச மின் இணைப்புகளுக்கு பொருத்தப்பட்ட மீட்டர்களை அப்புறப்படுத்தப்பட வேண்டும் என்றும் விவசாயிகள் கோரிக்கை விடுத்துள்ளனர். கடலூர் மாவட்டத்தில் மட்டும் 74 ஆயிரம் பாசன கிணறுகளுக்கு இலவச மின் இணைப்பு வழங்கப்பட்டுள்ளது. அதன் மூலம் 5 லட்சம் ஏக்கர் விளைநிலங்கள் பயன்பெறுவதாக விவசாயிகள் கூறுகின்றனர். இந்த நிலையில், கடந்த வாரம் சின்னவடவாடி, பெரியவடவாடி, எருமலூர் உள்ளிட்ட 10-க்கும் அதிகமான கிராமங்களில் இலவச மின்சாரத்தால் இயங்கும் மின்மோட்டர்களுக்கு மீட்டர் பொருத்தப்பட்டது. தொடர்ந்து, விளைநிலங்களில் மின்வாரிய அதிகாரிகள் மீட்டர்கள் பொருத்தியதற்கு விவசாயிகள் எதிர்ப்பு தெரிவித்தனர். உடனடியாக மீட்டர்களை அகற்ற வலியுறுத்தி விருத்தாசலம் மின்வாரிய அலுவலகத்தை முற்றுகையிட்டும் விவசாயிகள் தங்கள் எதிர்ப்பை பதிவு செய்தனர். மத்திய அரசின் உதய் மின் திட்டத்தால், இலவச மின் இணைப்புக்கு ஏதேனும் இடையூறு ஏற்படுமோ என்ற அச்சம் விவசாயிகள் மத்தியில் பரவலாக எழுந்துள்ளது. விதை, உரம், தண்ணீர், என விவசாயத்திற்கு தேவையான பொருட்களை விலைகொடுத்து வாங்கும் தங்களால், மின்சாரத்தையும் விலைக்கொடுத்து வாங்குவது இயலாத காரியம் என்கிறார்கள் விவசாயிகள்.